Evrópumótið í sundi hófst í Róm í morgun. Þrír Íslendingar stungu sér til sunds á fyrsta degi mótsins.
Símon Elías Statkeviceius Stat-kevítsus synti fyrstur af íslensku keppendunum í undanrásum í 50 metra flugsundi. Hann bætti sinn besta tíma um 12 hundruðustu úr sekúndu þegar hann synti á 24,63. Það dugði honum þó ekki til að komast áfram. Í undanrásum í 100 metra skriðsundi syntu þær Jóhanna Elín Guðmundsdóttir og Snæfríður Sól Jórunnardóttir. Jóhanna bætti sinn besta tíma og fór í fyrsta skipti undir 57 sekúndur þegar hún synti á 56,79 sekúndum og kom fyrst í bakkann í sínum riðli. Snæfríður Sól synti á tímanum 56,81 sem er aðeins frá hennar besta tíma, en það dugði þeim ekki áfram. Sýnt verður frá mótinu næstu daga en í dag hefst útsending kl. 15:55 á RÚV 2.
Meistaramót Evrópu hófst líka í dag en það fer fram í Munchen, í Þýskalandi, næstu daga. Viðburðurinn er Evrópumót níu Evrópskra íþróttasambanda þar sem keppt er í hinum ýmsu greinum. Í dag er meðal annars keppt í fimleikum. Íslenska kvennalandsliðið í áhaldafimleikum kemur fram í dag. Fimm íslenskar konur keppa í dag og Thelma Aðalsteinsdóttir er þeirra á meðal en hún keppir á öllum áhöldunum.
Sýnt verður beint frá keppnishlutanum sem íslenska liðið keppir í klukkan 13:15 á RÚV í dag.
Annar leikurinn í átta liða úrslitum Mjólkurbikars karla er í dag þegar Lengjudeildarlið Kórdrengja mætir Bestu deildar liði FH. Leikurinn hefst klukkan 18 og er sýndur á RÚV 2. Í fyrsta leiknum í gær sló KA út Ægi með 3-0 sigri.